10-jarige sterf ná veldrenmotorfietsongelukJoshua Jennings by sy KTM 65cc-motorfiets. Foto: www.mxsa.co.za Joshua Jennings, ŉ 10-jarige veldrenmotorfietskampioen van Johannesburg, is Sondag in ŉ motorfietsongeluk by ŉ veldrenbaan in Witbank, Mpumalanga, dood. Jennings van Boskruin in Randburg, was ŉ kampioen in die 65cc-klas en het al sedert 2011 die podium in verskeie veldrenne betree. Na wat verneem word, het Jennings Sondag by die veldrenbaan gaan oefen toe hy glo tydens die ongeluk sy nek gebreek het. Die oorsaak van ongeluk is nog onbekend. Kapt. Eddie Hall, ŉ woordvoerder van die polisie, het bevestig dat die Witbank-polisie ŉ geregtelike doodsondersoek doen. “Die seun is by die Cosmos-hospitaal in Witbank dood verklaar,” het Hall gesê. “Die voorlopige ondersoek dui daarop dat hy sy nek gebreek het.” Die seun laat sy ma Kara, pa Warren en suster agter. Clewer Sand MX Tracks, die baan waar die ongeluk plaasgevind het, het Maandag hul medelye aan die Jennings-gesin betoon.